Pavlova poslanica Rimljanima (Šarić)/Glava 10.
1 Braćo, želja je mojega srca i molitva Bogu za spasenje njihovo. 

2 Jer im svjedočim, da imaju i revnost za Boga, ali ne po pravom po razumijevanju. 

3 Jer ne poznajući pravde Božje i gledajući da svoju pravdu utvrde, ne pokoriše se pravdi Božjoj. 

4 Jer je Krist svršetak zakona za opravdanje svakomu, koji vjeruje. 

5 Jer Mojsije piše za pravdu, koja je od zakona: "Tko je čini, živjet će u njoj." 

6 A pravda, koja je od vjere, ovako govori: "Nemoj reći u srcu svojemu: Tko će uzići na nebo?" to jest, da svede Krista; 

7 Ili: "Tko će ući U bezdan?" to jest, da izvede Krista iz mrtvih. 

8 Ali što govori" "Blizu ti je riječ, u ustima tvojim i u srcu tvojemu," to jest riječ vjere, koju propovijedamo. 

9 Jer ako priznaješ ustima svojim, da je Isus Gospodin, i vjeruješ u srcu svojemu, da ga je Bog uskrsnuo od mrtvih, bit će spašen. 

10 Jer se srcem vjeruje za opravdanje, a ustima se priznaje za spasenje. 

11 Jer kaže Pismo: "Svaki, koji vjeruje u njega, neće se postidjeti." 

12 Jer nema razlike među Židovom i Grkom; jer je isti Gospodin sviju, bogat za sve, koji ga zazivaju. 

13 Jer "kojigod bude zazivao ime Gospodnje, spasit će se." 

14 Kako će dakle zazivati onoga, u koga ne vjeruju? Ili kako će vjerovati u onoga, koga nijesu čuli. A kako će čuti bez propovjednika? 

15 A kako će propovijedati, ako ne budu poslani? Kao što je pisano: "Kako su krasne na noge glasnika radosti, koji navješćuju mir, koji donose radosnu vijest dobra!" 

16 Ali svi ne poslušaše evanđelja; jer Izaija govori: "Gospodine, tko vjerova našemu propovijedanju?" 

17 Dakle vjera je od propovijedanja, a propovijedanje riječju Kristovom. 

18 Nego velim: "Zar nijesu čuli" Dapače po svoj zemlji otide glas njihov, i do granica čitavoga svijeta riječi njihove." 

19 Nego velim: Zar nije razumio Izrael? Prvi Mojsije govori: "Ja ću izazvati vaš ljubomor proti narodu, koji nije narod, nerazumnim narodom razdražit ću vas." 

20 A Izaija govori smjelo: "Nađoše me oni, koji me nijesu tražili, i javih se onima, koji za mene nijesu pitali." 

21 A Izraelu govori: "Cijeli dan sam pružao ruke svoje k narodu, koji je tvrdokoran i nepokoran." 

Pavlova poslanica Rimljanima (Šarić)